ï»¿Tembo na  Kiboko  

Kuliishi mapacha wawili wa kiume,  Tembo na Kiboko.  Siku moja, Hatima iliwapatia nafasi ya  kufanya uchaguzi kati ya vitu viwili.  "Chagua upofu au ukoma," Hatima  iliwaamrisha.  Kiboko alitaka kuwa mwerevu. Kwa  haraka, alichagua ukoma ili aweze  kuendelea kuona. Tembo alichagua  upofu.  
Kiboko alikuwa mvulana mwenye  hasira kwa sababu ya ukoma. Upofu  ulimpatia Tembo uvumilivu. Tembo  alihitaji usaidizi, lakini Kiboko  alimtendea ukatili.  Halafu Tembo akapata Fimbo ya  miujiza iliyomwezesha kutembea.  Walinong'onezeana siri. Fimbo  ilimsaidia Tembo kuwapiga maadaui. 
Kwa sababu Kiboko alivipoteza vidole  vyake, yeye pia alihitaji usaidizi. Tembo  alimtendea wema.  Chakula kilipobaguliwa, Kiboko  alimhitaji Tembo kukikata vipande na  kukiweka kwenye viganja vyake.  Kiboko hakufurahi.  
Asubuhi moja, mama yao  aliwabagulia viazi vikuu. Kwa sababu  walikuwa na njaa, wavulana hao  hawakusubiri viazi hivyo vipoe.  Kiboko aliviweka viganja vyake  pamoja vikawa kama sahani.  Akasema, "Niwekee sehemu yangu  hapa."  
Viazi vikuu vilikuwa moto sana hata  vikachoma viganja vyao. Kiboko  aliienua mikono yake juu na chini,  kuvipoesha. Kiazi kilianguka  mchangani.  Tembo aligeuzageuza kiazi chake  kutoka mkono mmoja hadi mwingine  bila kiazi kuanguka. Kiboko alikasirika.  
"Tafadhali, nichukulie kiazi changu,"  Kiboko alimwuliza Tembo.  "Unajua kuwa sikioni," Tembo alimjibu.  "Nipe mkono wako nikuonyeshe,"  Kiboko alisema.  Tembo alikipata kiazi, akakifuta  mchanga kisha akampatia Kiboko.  
Jioni, mama yao aliwatayarishia viazi  vikuu pamoja na vipande vinne vya  nyama. Tembo aliigusa ile nyama kwa  kidole chake akahakikisha kuwa  vilikuwa vipande vinne.  Kiboko hakumwona Tembo  akivihesabu vile vipande vya nyama.  
Kiboko alijaribu kuiba kipande kimoja  cha nyama lakini akakiangusha.  Wakati wa kugawa nyama ulipofika,  Tembo aliuliza, "Si vipande vya nyama  vilikuwa vinne?"  "Vilikuwa vitatu," Kiboko alidanganya.  "Vilikuwa vinne," Tembo alisisitiza.  "Kweli wewe ni kipofu?" Kiboko aliuliza.  
Siku moja, walihisi njaa lakini mama  yao alikuwa mbali. "Twende tucheze ili  tuisahau njaa," Kiboko alipendekeza.  Tembo alikubali, kisha Kiboko  akasema, "Twende tukaogelee mtoni."  Alijua kwamba Tembo hakujua  kuogelea. Alipanga kumuua nduguye!  Tembo aliongozwa na Fimbo  akamfuata Kiboko.  
Walipokuwa njiani, Kiboko aliingia  kichakani. Alilichukua jiwe nzito na  kuliweka kwapani huku akikoroma.  Alikuwa bado anakoroma walipokuwa  wanakwenda mtoni.  "Mbona anakoroma hivyo?" Tembo  aliiuliza Fimbo.  
Walipofika mtoni, Kiboko alisema,  "Nitatangulia kuruka majini kisha  nikusaidie kuogelea."  Alisonga mbali na Tembo akaliinua lile  jiwe nzito na kulitumbukiza majini.  "Sauti hiyo ni ndogo sana kulingana  na ukubwa wa Kiboko," Fimbo  ilimnong'onezea Tembo sikioni.  
Tembo aliiuliza Fimbo kuchunguza  zaidi. Aliizungusha Fimbo kila mahali  hata Fimbo ikamgonga Kiboko kwa  nguvu. "Ayii!" Kiboko akalia na kuruka  majini.  Fimbo ya miujiza ilimgeuza Kiboko  akawa mnyama wa majini. Ilimgeuza  naye Tembo akawa mnyama wa nchi  kavu akiwa na mkonga.  

You are free to download, copy, translate or adapt this story and use the illustrations as long as you attribute in the following way:  Tembo na Kiboko  Author - Terkule Aorabee  Translation - Ursula Nafula  Illustration - Awwalu Sakiwa and Idowu Abayomi Oluwasegun  Language - Kiswahili  Level - Longer paragraphs  Â© African Storybook Initiative 2018  Creative Commons: Attribution 4.0  Source www.africanstorybook.org 

Question: Fimbo ya miujiza ilimgeuza Kiboko akawa nini
Answer: mnyama wa majini